## Pravilnik o povlastici za gospodarski ribolov i upisniku o izdanim povlasticama za gospodarski ribolov

### NN 56/2002 (17.5.2002.), Pravilnik o povlastici za gospodarski ribolov i upisniku o izdanim povlasticama za gospodarski ribolov

# MINISTARSTVO POLJOPRIVREDE I ŠUMARSTVA

1052

Na temelju članka 10. stavka 3. i članka 12. stavka 2. Zakona o
slatkovodnom ribarstvu (»Narodne novine«, br. 106/01 ) ministar poljoprivrede i
šumarstva donosi

## PRAVILNIK

### O POVLASTICI ZA GOSPODARSKI RIBOLOV I UPISNIKU O IZDANIM POVLASTICAMA ZA GOSPODARSKI RIBOLOV

Članak 1.

Ovim Pravilnikom propisuje se:

1. obrazac i postupak izdavanja povlastice za gospodarski ribolov (u
daljnjem tekstu: povlastica),

2. oblik, sadržaj i način vođenja upisnika o izdanim povlasticama (u
daljnjem tekstu: upisnik).

Članak 2.

Povlasticu izdaje rješenjem Ministarstvo poljoprivrede i šumarstva (u
daljnjem tekstu: Ministarstvo).

Članak 3.

Zahtjev za izdavanje povlastice podnosi se Ministarstvu.

Članak 4.

Zahtjev za izdavanje povlastice iz članka 3. ovoga Pravilnika mora sadržavati:

1. tvrtku obrtnika ili tvrtku pravne osobe kojoj se daje povlastica za
gospodarski ribolov;

2. naznaku dijela ribolovnog područja i/ili ribolovne zone u kojoj će
obavljati gospodarski ribolov;

3. vrstu i broj ribolovnih alata i opreme kojima će obavljati
gospodarski ribolov;

4. ime ili registarsku oznaku plovila kojim će obavljati gospodarski
ribolov.

Članak 5.

Ministarstvo će nakon provedenog javnog natječaja a na osnovu prijedloga
Povjerenstva za povlastice za gospodarski ribolov izdati rješenje i obrazac
povlastice u roku mjesec dana od dana podnesenog urednog zahtjeva za izdavanje
povlastice tvrtci obrtnika ili tvrtci pravne osobe koja je zadovoljila uvjete
javnog natječaja.

Članak 6.

Fizičkim i pravnim osobama
izdaje se povlastica na obrascu koji je tiskan uz ovaj Pravilnik i njegov je
sastavni dio (prilog 1.).

Članak 7.

(1) Obrazac povlastice
sastoji se od jednog lista punijeg papira standardnog formata A4.

(2) Prednja i zadnja stranica
obrasca povlastice tonirane su u svijetlozelenoj boji.

(3) Prednja stranica obrasca
povlastice tiskana je s vodenim žigom.

(4) Podaci u obrascu
povlastice ispunjavaju se kompjutorski.

(5) Obrazac povlastice mora
biti plastificiran - laminiran.

Članak 8.

(1) Na prednjoj stranici
obrasca povlastice od vrha prema dnu je tekst sljedećeg sadržaja:

– grb Republike Hrvatske;

– naziv ministarstva koje
izdaje obrazac povlastice;

– naziv obrasca povlastice;

– tvrtka – naziv obrta ili
tvrtka – naziv pravne osobe;

– adresa sjedišta obrta ili
pravne osobe;

– matični broj obrta ili
pravne osobe;

– naznaka dijela ribolovnog
područja ili ribolovne zone u kojoj će se obavljati gospodarski ribolov;

– vrsta i broj ribolovnih
alata i opreme kojima će se obavljati gospodarski ribolov;

– ime ili registarska oznaka
plovila kojima će obavljati gospodarski ribolov;

– klasa, urudžbeni broj i
datum, te pečat i potpis ministra;

– serijski broj obrasca
povlastice.

(2) Zadnja strana obrasca iz stavka 1. ovoga članka ne sadrži podatke i
prazna je.

Članak 9.

(1) Upisnik se vodi prema
obrascu koji je tiskan uz ovaj Pravilnik i čini njegov sastavni dio (prilog
2.).

(2) Upisnik se sastoji od
listova standardnog formata A4 koji su označeni rednim brojem i moraju biti
uvezani.

Članak 10.

Ministarstvo po službenoj dužnosti
upisuje u upisnik slje­de­će podatke:

1. u točci 1. redni broj
upisa i datum upisa;

2. u točci 2. klasifikacijsku
oznaku, urudžbeni broj, mjesto i datum, te serijski broj obrasca povlastice;

3. u točci 3. podatke o fizičkoj
ili pravnoj osobi koja je ovlaštenik povlastice;

4. u točci 4. naznaku da je
doneseno rješenje o oduzimanju povlastice i datum izdavanja rješenja;

5. točci 5. razlog zbog kojeg
je prestala važiti povlastica;

6. u točci 6. datum
pokretanja upravnog spora;

7. u točci 7. odluku Upravnog
suda i datum donošenja odlu­ke Upravnog suda;

8. u točkama 8. i 9.
administrativno izvršenje, odnosno način i datum izvršenja;

9. u točci 10. upisuju se po
potrebi ostali podaci.

Članak 11.

Ovaj Pravilnik stupa na snagu
osmoga dana od dana objave u »Narodnim novinama«.

Klasa: 011-02/02-01/53
Urbroj: 525-01-02/1
Zagreb, 29. travnja 2002.

Ministar
**mr. sc. Božidar Pankretić**, v. r.

![](dodatni/358363.gif)
![](dodatni/358364.gif)
![](dodatni/358365.gif)

Pravilnik, NN 56/2002-1052